  Майя Бывальцева Удмуртиын сюресъёсъя фондъёсысь коньдон берло аръёсы ваньмыз сюресъёслы кутӥське. Элькунын урамъёсысь сюресъёсты но азбаръёсты выльдонэн югдурез умоятыны юрттысал Россиысь улосвылъёслэн шоркаръёсазы та ужъёсты нуыны федерал юрттэт сётонъя программаез улӟытон. Иворъёсъя «Удмуртия» агентстволы со сярысь вераз Ижкар Думалэн тӧроез Олег Гарин. 14-тӥ оштолэзе «меӵак герӟет» дыръя Россилэн азьмуртэз Владимир Путин сюресъёсъя фондысь коньдонэз «буяны» кулэ шуыса пусйиз. «Куке но со милям вал. Валамон, коньдон ваньмызлы ӧз тырмылы, озьы ик элькун коньдэтын но. Куке кытын ке школа пуктоно яке эшшо кыӵе ке лэчыт ужпумъёсты сэрттоно-пертчо вал, сыӵе пуктэтъёс кутӥськылӥзы. Али со ӧвӧл — Удмуртиысь сюресъёсъя фондэ вуись ваньмыз коньдон — эстӥськонлы акцизъёс, транспортлы вытъёс — сюресъёслы кутӥське. Ижкарлэн фондысьтыз но коньдон сюресъёслы гинэ мынэ. Но со трос ӧвӧл — туэ 200 миллион манет котыр. Элькунысь котькуд муниципал кылдытэтъя сюресъёслэн кузьдалазы чаклаське (пасьталазы лыдэ уг басьтӥськы), соя акцизъёс люкылӥсько. Но сяме пыриз ни, Удмуртиысь сюресъёсъя фондысь коньдонэн элькун Ижкарысь фондлы юрттэ — туэ со 500 миллион манет», — вераз иворъёсъя «Удмуртия» агентстволы Олег Гарин. Солэн верамезъя, сюресъёсъя фондэ вуись коньдонэз мукет ужпумъёслы кутон учыръёс куд-ог улосвылъёсын пумиськыло вылэм, лэся. «Сюресъёсъя рос-прос ӧм ке ужалэ, югдур арысь аре секытгес луэ, ми ноку но умой ӟечлыке ум вуэ. Соин ик мон Владимир Владимировичлэн ӵектонэзлы дурбасьтӥсько. Сюресъёсын югдур котькытын секыт, соин ик, мон малпасько, ӵошен ужаны кулэ. Ми — элькунэн ӵош, малыке шуоно али кар огназ югдурез тупатыны уз быгаты. Вераны кулэ, Удмуртия али ужась федерал программаосы пыриське… Кылсярысь, гурт сюресъёсты лэсьтонъя», — пусйиз Кар Думалэн тӧроез. Со дыре ик Олег Гарин пусйиз, федерал сюресъёс — кунлэн транспортъя валтӥсь вирсэръёсыз. Но тыршоно улосвыл, уката ик интыосысь сюресъёс но, куронъёслы мед тупалозы. «Ижкарын улӥсьёс каретӥ ветло, татысь урамъёсысь сюресъёсты адӟо, но ӝожтӥсько. Федерацилы ужан амалъёссэ, оло, воштыны но улосвылъёслэн шоркаръёссылы ке но тросгес юрттыны кулэ. Кылсярысь, тодэ ваёмы «Единая Россия» партилэсь программазэ, соя азбаръёсты но урамъёсысь сюресъёсты выльдыны коньдон висъяськылӥз. Со программа ужаны кулэ, угось ӵапак Ижкар Удмуртилэн «ымнырыз» луэ», — вераз Ижкар Думалэн тӧроез. Тодэ вайытом, 14-тӥ оштолэзе «Владимир Путинэн меӵак герӟет» дыръя Россилэн президентэз вераз, сюресъёсъя фондысь кутӥськись коньдонэз «буяны» кулэ шуыса, улосвыл кивалтӥсьёс азьвыл солы пумит вал. Мотор эстӥськонлэн 1 литрез понна акцизъёсты алигес 2 манетлы будэтӥзы. Кунлэн азьмуртэз верамъя, со чотын вуэм коньдонлэсь ӝынызэ сюресъёсъя улосвыл фондъёсы кельтыны кулэ. Со коньдон — 40 миллиард манет пала — интыосын сюресъёслэсь ӟечлыксэс умоятыны юрттоз. Тегъёс: Ижкар ОлегГарин Удмуртия Россия сюресъёс КарДума  